C 434/10
LV
Eiropas Savienības Oficiālais Vēstnesis
15.11.2022.
Otrdiena, 2022. gada 5. aprīlis
42. uzsver — ir jānodrošina, ka Specializētā zivsaimniecības komiteja, kas būs atbildīga par tādu lēmumu pieņemšanu, kuri ir taisnīgi abām Pusēm un nodrošina resursu ilgtspējīgu pārvaldību ilgtermiņā, tiek izveidota un sāk darbu ātri, tostarp par prioritāti nosakot darbu pie steidzamiem jautājumiem, piemēram, to, kā praktiski piemērot piekļuvi ūdeņiem un kā definēt nosacījumiem atbilstoša kuģa tiešu aizstājējkuģi, lai vēl vairāk veicinātu Tirdzniecības un sadarbības nolīguma precīzu īstenošanu; 43. uzsver, ka Specializētās zivsaimniecības komitejas darbam ir jābūt pārredzamam un tai ir regulāri jāinformē Eiropas Parlaments par savu darbu un pieņemtajiem lēmumiem gan pirms, gan pēc tās sanāksmēm; prasa uzaicināt Eiropas Parlamenta Zivsaimniecības komitejas tehniskos pārstāvjus piedalīties Specializētās zivsaimniecības komitejas sanāksmēs novērotāju statusā; 44. mudina Komisiju un Padomi nodrošināt, lai visos lēmumos, kas pieņemti saistībā ar Tirdzniecības un sadarbības nolīgumu, tiktu ievērotas dažādu iestāžu prerogatīvas un izmantots atbilstošs likumdošanas process, jo īpaši attiecībā uz tehniskajiem pasākumiem; 45. atgādina, ka Tirdzniecības un sadarbības nolīgums paredz Pušu apspriešanos ar pilsonisko sabiedrību; uzsver, ka ir svarīgi padomdevēju grupās iekļaut reģionālās struktūras, kas pārstāv nozari, un reģionālās publiskās iestādes, nodrošinot, ka tieši vai netieši skarto reģionu piekrastes kopienas tiek juridiski aizsargātas saskaņā ar Tirdzniecības un sadarbības nolīgumu, tostarp no jebkādu Apvienotās Karalistes vienpusēji pieņemtu lēmumu ietekmes; 46. aicina Tirdzniecības un sadarbības nolīguma uzraudzībā un īstenošanā aktīvi iesaistīt zivsaimniecības nozares, reģionālo iestāžu, piekrastes kopienu un citu ieinteresēto personu pārstāvjus, jo ar dalību nolīguma 13. un 14. pantā paredzētajās vietējās konsultatīvajās grupās un Pilsoniskās sabiedrības forumā; mudina Komisiju šajā nolūkā veicināt iekšējās zivsaimniecības konsultatīvās grupas izveidi, neskarot pašreizējās konsultatīvās padomes; 47. uzdod priekšsēdētājai nosūtīt šo rezolūciju Padomei, Komisijai, Reģionu komitejai, dalībvalstu valdībām un parlamentiem, kā arī Lielbritānijas un Ziemeļīrijas Apvienotās Karalistes, Džērsijas, Gērnsijas, Menas Salas, Norvēģijas, Islandes, Grenlandes un Fēru Salu valdībām un parlamentiem.